**Tarptautinės Kalėdų labdaros mugės, bendradarbiaujant su Vilniaus tarptautine moterų asociacija, paramos gavėjų atrankos procedūra**

**2013 m.**

**BENDROJI INFORMACIJA**

Tarptautinė Kalėdų labdaros mugė (ICCB):

* bendruomenės iniciatyva – kiekvieną gruodį Vilniuje vykstantis labdaros renginys, skirtas vaikams, moterims ir pagyvenusiems žmonėms remti;
* organizuojama laikino organizacinio komiteto, kurį sudaro atstovai iš diplomatinių, verslo ir mokyklų bendruomenių, taip pat atskiri savanoriai;
* veikia vadovaudamasi teisiniu Vilniaus tarptautinės moterų asociacijos (IWAV) pagrindu;
* siekia suteikti konkrečią paramą atrinktiems labdaros projektams, rėmėjams ir savanoriams renkant aukas mainais į dovanas.

Labdaros pakomitetis atsako už potencialių paramos gavėjų atranką, peržiūri pasiūlymus, lankosi vietose ir, remdamasis nustatytais atrankos kriterijais, rekomenduoja organizaciniam komitetui potencialius paramos gavėjus, taip pat palaiko ryšį su paramos gavėjais įgyvendinant projektą.

Paramos paraiškos bus priimamos iki birželio 7 d. Registruotos Lietuvos viešosios institucijos gali peržiūrėti paraiškų pateikimo tvarką, parsisiųsti dokumentus ir sužinoti naujienas interneto svetainėje ([www.ICCB.lt/charity](http://www.ICCB.lt/charity)).

Apsilankymai vietose organizuojami birželio ir liepos mėnesiais. Projektai, geriausiai atitinkantys atrankos kriterijus, bus rekomenduojami organizaciniam komitetui tvirtinti. Organizacinis komitetas pasirinktus paramos gavėjus patvirtina liepos mėnesį. Paramos suma nustatoma remiantis mugėje surinktų lėšų rezultatais gruodžio mėnesį.

Vilniaus tarptautinė moterų asociacija Tarptautinės Kalėdų labdaros mugės vardu teikia paramą apmokėdama medžiagų ar statybos darbų sąskaitas. Labdaros projektai turi būti užbaigti iki kitų metų gegužės 31 d.

**ATRANKOS KRITERIJAI**

Pirminė paraiškų atranka vykdoma vadovaujantis šiais kriterijais:

1. Pareiškėjas turi būti registruota Lietuvos viešoji įstaiga, teikianti paslaugas vaikams, moterims ar pagyvenusiems žmonėms.
2. Įstaigos paslaugos turi būti teikiamos nediskriminuojant dėl rasės, lyties, etninės kilmės ar religijos.
3. Parama teikiama konkrečiam projektui, apmokant reikiamas medžiagas, naudojamas paramos gavėjų gyvenimo ir darbo sąlygoms tvariai gerinti. Kalėdų mugė paprastai nefinansuoja įstaigos veiklos, administracinių ar mokymo išlaidų, autotransporto priemonių, kompiuterinės technikos ar poilsio.
4. Pareiškėjai privalo įrodyti, kad turi patirties veiksmingai sprendžiant tikslinių grupių poreikius.
5. Organizacijos, kurios gavo paramą iš 2012 m. Tarptautinės Kalėdų labdaros mugės, negali pretenduoti į paramą 2013 m.

Apsilankius pas kandidatus, atrinktus per pirminę atranką, tolesnė atranka vykdoma vadovaujantis šiais papildomais kriterijais:

1. Prašymo aktualumas (žymus tikslinių grupių gyvenimo sąlygų pagerinimas).
2. Asmenų, gaunančių iš projekto naudos, skaičius, palyginti su projekto sąnaudomis.
3. Projekto kokybė.
4. Prašomos paramos veiksmingumas tenkinant paramos gavėjų poreikius.
5. Projekto tvarumas.
6. Kitos finansinės paramos (pvz., subsidijų, rėmėjų lėšų) gavimas.

*ICCB organizacinis komitetas, 2013 m. balandžio mėn.*